1. ปัจจัยความเสี่ยง

1.1 ความเสี่ยงด้านการเงิน

1. บริษัทมีการกู้ยืมเงินจากธนาคารและสถาบันการเงินในประเทศหลายแห่ง
เป็นจำนวนเงินรวมประมาณ 505 ล้านบาท เพื่อใช้ในการขยายธุรกิจ
โดยมีกำหนดชำระคืนเงินต้นและดอกเบี้ยตามปกติ
จนเมื่อเกิดผลกระทบจากวิกฤติการณ์ทางเศรษฐกิจของประเทศและความผันผวนของอัตราแลกเปลี่ยนเงินตราสกุลต่างๆในภูมิภาคเอเชียแปซิฟิก
เป็นเหตุให้บริษัทไม่สามารถจ่ายคืนหนี้สินได้ตามกำหนด
จึงเป็นเหตุให้เจ้าหนี้สามารถใช้สิทธิเรียกหรือบังคับขอรับชำระคืนเงินต้นทั้งหมดได้ทันที

อย่างไรก็ตาม ในขณะนี้บริษัทได้เจรจาขอประนอมหนี้กับธนาคารและสถาบันการเงินดังกล่าว
เพื่อให้เหมาะสมกับความสามารถชำระหนี้ของบริษัทแล้ว
คาดว่าจะสามารถสรุปผลได้ภายในเดือนมิถุนายน 2544

2. บริษัทอาจมีความเสี่ยงจากการถูกฟ้องร้องให้ชำระหนี้จากธนาคารในประเทศแห่งหนึ่ง
กรณีเป็นผู้ค้ำประกันหนี้สินบริษัทที่เกี่ยวข้องกันจำนวนเงินรวมประมาณ 1,153 ล้านบาท
ปัจจุบันอยู่ระหว่างการพิจารณาของศาลแพ่ง

อย่างไรก็ตาม
จากการที่ธนาคารคู่ความดังกล่าวเป็นเจ้าหนี้รายใหญ่ของทั้งบริษัทและบริษัทที่เกี่ยวข้องกัน
ทำให้ทรัพย์สินเกือบทั้งหมดของทั้งสองบริษัทได้จำนองเป็นหลักทรัพย์ค้ำประกันหนี้กับธนาคารคู่ความอยู่แล้ว
ซึ่งปัจจุบันอยู่ระหว่างการเจรจาประนอมหนี้ดังกล่าวในข้อ 1
และผลจากการเจรจาประนอมหนี้ในเบื้องต้นคาดว่าจะสามารถตกลงกันได้
จึงคาดว่าคู่ความจะไม่ดำเนินการตามกฎหมายใดๆที่จะมีผลกระทบต่อการเจรจาปรับปรุงโครงสร้างหนี้

1.2 ความเสี่ยงเกี่ยวกับการเสนอขายหลักทรัพย์

1. นับตั้งแต่วันที่ 3 มีนาคม 2541 จนถึงปัจจุบัน
บริษัทเข้าเกณฑ์อาจถูกเพิกถอนจากการเป็นหลักทรัพย์จดทะเบียน เนื่องจาก

1.1 บริษัทมีผลขาดทุนสุทธิสามปีในสี่ปีสุดท้าย
และมีมูลค่าตามบัญชีของสินทรัพย์ที่มีตัวตนสุทธิตามที่เปิดเผยในงบการเงินฉบับล่าสุดที่ผ่านการตรวจสอบจากผู้สอบบัญชีแล้วต่ำกว่าหนึ่งร้อยยี่สิบล้านบาท

1.2
บริษัทมีมูลค่าตามบัญชีของสินทรัพย์ที่มีตัวตนสุทธิตามที่เปิดเผยในงบการเงินฉบับล่าสุดที่ผ่านการตรวจสอบจากผู้สอบบัญชีแล้วต่ำกว่าร้อยละห้าสิบของทุนชำระแล้ว

อย่างไรก็ตาม ถึงแม้กฎเกณฑ์ดังกล่าวได้ถูกยกเลิกตามมติคณะกรรมการตลาดหลักทรัพย์เมื่อวันที่ 3
สิงหาคม 2541 และให้แก้ไขโดยใช้เกณฑ์ส่วนของผู้ถือหุ้นมีค่าไม่ต่ำกว่าศูนย์
โดยพิจารณาประกอบกับรายงานของผู้สอบบัญชีด้วยว่าจะต้องไม่แสดงความเห็นอย่างมีเงื่อนไข
อันเป็นผลให้ส่วนของผู้ถือหุ้นลดลงจากที่แสดงไว้ในงบดุล จนทำให้ส่วนของผู้ถือหุ้นมีค่าต่ำกว่าศูนย์
บริษัทจึงยังเข้าเกณฑ์อาจถูกเพิกถอนด้วยสาเหตุที่ผู้สอบบัญชีแสดงความเห็นอย่างมีเงื่อนไขต่องบการเงินของบริษัท

5

ด้วยเหตุดังกล่าว บริษัทยังคงอยู่ระหว่างการจัดทำแผนฟื้นฟู โดยมีบริษัทหลักทรัพย์เอบีเอ็น แอมโร
เอเซีย จำกัด (มหาชน) เป็นที่ปรึกษาทางการเงิน
ซึ่งปัจจุบันอยู่ในกระบวนการเจรจาประนอมหนี้กับสถาบันการเงินเจ้าหนี้ของบริษัท
และการเจรจาหาผู้ร่วมทุนใหม่ คาดว่าจะสามารถสรุปผลและนำเสนอที่ประชุมผู้ถือหุ้นเพื่อพิจารณาได้
ภายในเดือนมิถุนายน 2544 นี้ อย่างไรก็ตาม ในระหว่างที่บริษัทอยู่ระหว่างดำเนินการดังกล่าว
ในส่วนของการปรับปรุงประสิทธิภาพและผลการดำเนินงานของบริษัท ยังคงได้รับการดูแล แก้ไข
และปรับปรุงให้ดีขึ้นตามลำดับ ดังจะเห็นได้จากผลประกอบการที่ดีขึ้นมากในปี 2543
และมีแนวโน้มที่คาดว่าจะดีขึ้นต่อๆไปในอนาคต

2. ในระหว่างปี 2538 - 2542 บริษัทมีผลการดำเนินงานขาดทุนอย่างต่อเนื่อง ทำให้แม้ในปี
2543 บริษัทมีผลกำไร ก็ยังทำให้บริษัทมีผลการดำเนินงานขาดทุนสะสม ณ สิ้นปี 2543 เป็นจำนวน
277.20 ล้านบาท

การที่บริษัทมีผลขาดทุนมากในช่วงที่ผ่านมานั้น
เนื่องจากภาระดอกเบี้ยจ่ายที่ค่อนข้างสูงจากการกู้ยืมเงิน
ประกอบกับภาวะเศรษฐกิจที่ตกต่ำทำให้ประสบภาวะการแข่งขันอย่างรุนแรง
เป็นผลให้ยอดขายไม่เป็นไปตามประมาณการ ซึ่งการที่บริษัทมีขาดทุนสะสมจำนวนมากดังกล่าว
ทำให้บริษัทไม่สามารถจ่ายเงินปันผลให้ผู้ถือหุ้นได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินผลที่กำหนดไว้ไปอีกระยะหนึ่ง

อย่างไรก็ดี ขณะนี้บริษัทกำลังอยู่ระหว่างการฟื้นฟูกิจการ
ซึ่งบริษัทเชื่อว่าแผนดังกล่าวจะสามารถลดภาระหนี้ของบริษัทได้โดยเร็ว
ประกอบกับแนวโน้มการเติบโตของธุรกิจในอนาคต จะทำให้ผลประกอบการของบริษัทดีขึ้นเป็นลำดับ
และสามารถจ่ายเงินปันผลให้กับผู้ถือหุ้นได้

6